אל' אירופה עד גיל 23: יעקב ממיסטלוב ולי קוכמן המשיכו את ההצלחה של המשלחת הישראלית, אחרי הזהב של שמאילוב. סמדג'ה: "הישגים שלא היו לנו שנים"
אחרי מדליית הזהב של ברוך שמאילוב באליפות אירופה עד גיל 23 בג׳ודו, הפגינה היום (ראשון) הנבחרת הישראלית עומק אדיר וביססה את מקומה במקום השלישי ביבשת עם שתי מדליות ארד, האחת של יעקב ממיסטלוב והשנייה של לי קוכמן.
קוכמן (עד 90 ק"ג) ניצח בשלושת הקרבות הראשונים שלו באיפון יריבים מבלארוס, פינלנד והונגריה. בחצי הגמר הפסיד הישראלי ליריב רוסי ובקרב על המדליה, שוב באיפון, ניצח את לאורין בוהלר האוסטרי.
המשלחת הישראלית לא הספיקה לסיים להתחבק וכבר חגגה מדליה נוספת כאשר יעקב ממיסטלוב חגג את הארד. ממיסטלוב, המתחרה במשקל עד 100 ק״ג, ניצח בשני הקרבות הראשונים שלו באיפון ספורטאים מגרמניה ומונטנגרו, הפסדי בקרב השלישי ליריב איטלקי, עלה לקרב על הארד מול האוקראיני דיברובה וגם אותו ניצח באיפון.
יו״ר איגוד הג׳ודו, משה פונטי: ״אורן סמדג׳ה, גיל אופק וגיא פוגל מובילים נבחרת שנחשבת היום לנבחרת עם הווה מצוין ועם עתיד גדול. לחזור מאליפות אירופה עם שלוש מדליות מלמד על העומק הגדול והעבודה הרצינית של הספורטאים והמאמנים. ברכות גדולות לברוך שמאילוב על הזהב, ליעקב ממיסטלוב ולי קוכמן על הארד - הבאתם כבוד גדול למדינת ישראל״.
מאמן נבחרות הגברים, אורן סמדג׳ה, לא הסתיר את התרגשותו: ״אלה הישגים שלא היו לנו שנים ארוכות. זה מלמד על העוצמה שיש לנו, כשאנחנו חוזרים מאליפות אירופה מדורגים במקום השלישי, עם שלוש מדליות וכשהתקווה מתנגת ברקע. ב- 2014 יש לנו 5 מדליות באליפויות אירופה השונות לגברים. אותי אישית זה מרגש, שגם כמאמן אני מצליח להעביר את השרביט לחניכים שלי. מודה לכולם".